Αντώνης Λυμπέρης

Ο Αντώνης Λυμπέρης (Αθήνα, 19 Δεκεμβρίου 1953 - 24 Νοεμβρίου 2024) ήταν Έλληνας εκδότης και ένας από τους σημαντικότερους στην Ελλάδα, που διαμόρφωσε την πορεία του τύπου με τα περιοδικά του και τη διορατική του προσέγγιση στον χώρο των μέσων μαζικής ενημέρωσης. Ήταν αυτοδημιούργητος, ξεκινώντας από ένα μικρό γραφείο στην Πλατεία Βικτωρίας, με αρχικό κεφάλαιο μόλις 20.000 δραχμές, για να φτάσει να δημιουργήσει έναν εκδοτικό κολοσσό.

Βιογραφία
Ο Λυμπέρης γεννήθηκε στις 19 Δεκεμβρίου 1953 στην Αθήνα. Σπούδασε φωτογραφία στην Κολωνία και σκηνοθεσία στο Μόναχο, συνδυάζοντας την αισθητική ματιά με τη δημιουργικότητα. Το πάθος του για τη θάλασσα και τον αθλητισμό αντικατοπτρίστηκε στις πρώτες του εκδόσεις.

Ήταν γνωστός για την κομψότητά του και το ύφος bon viveur και κατάφερε να ενσωματώσει το προσωπικό του στυλ στην εκδοτική του πορεία. Ήταν ένας άνθρωπος ο οποίος αντανακλούσε το πνεύμα της χρυσής εποχής του lifestyle στην Ελλάδα, δημιουργώντας περιοδικά τα οποία εξέφραζαν τις επιθυμίες και τις φιλοδοξίες της εποχής.

Στα τέλη της δεκαετίας του 2000, τα γραφεία της εταιρείας του στο Κορωπί αποτελούσαν σύμβολο πολυτέλειας και επαγγελματισμού, με λεπτομέρειες που θύμιζαν μεγάλες διεθνείς εταιρείες. Φήμες αναφέρουν ότι την περίοδο ακμής του, ο Λυμπέρης και η σύζυγός του γευμάτιζαν στην εταιρεία χρησιμοποιώντας σερβίτσια του οίκου Hermès, ενισχύοντας την εικόνα της επιτυχίας.

Εκδοτική πορεία
Η εκδοτική του σταδιοδρομία ξεκίνησε το 1981, με το περιοδικό «Surf & Ski», που αναδείκνυε την αγάπη του για τα θαλάσσια σπορ. 

Ακολούθησαν:
«Ο Κόσμος του Τένις» (1982)
«Ο Κόσμος του Video» (1983)
«Yachting» (1984), ένα περιοδικό για τους λάτρεις της ιστιοπλοΐας.
«Status» (1988), που αποτέλεσε σημείο αναφοράς για τον σύγχρονο άνδρα.
«7 Μέρες TV» (1990), το οποίο κυριάρχησε στον χώρο των τηλεοπτικών περιοδικών.
«ΕΓΩ!» (1992), ένα lifestyle περιοδικό που άγγιξε κορυφαίες πωλήσεις.

Ο Λυμπέρης εξασφάλισε τα δικαιώματα έκδοσης μεγάλων διεθνών τίτλων, όπως η «Vogue», το «Glamour», το «Hello!», και το «Men'sHealth», ενώ επένδυσε και σε επιτυχημένες συνεργασίες όπως με το «Αθηνόραμα».

Επιπλέον, ανέλαβε ραδιοφωνικούς σταθμούς όπως ο «Εν Λευκώ 87.7» που εξαγόρασε από τον Κώστα Καββαθά και πούλησε στην Frontstage Entertainment συμφερόντων της οικογένειας Δασκαλόπουλου, ο «VFM 88,3» (πρώην Village 88,3 και Κλικ FM 88) που από το 2013 δεν υφίσταται σε λειτουργία λόγω πτώχευσης, ο «Κέφι 89,2» (νυν Music 89,2) και ο «Best 92,6» (του οποίου ήταν ιδρυτής από το 1997 ως Status 92,7),«Έφυγε» ο Αντώνης Λυμπέρης ενώ επεκτάθηκε σε περιοδικά ειδικού ενδιαφέροντος, όπως οι «4Τροχοί», η «Πτήση», τα «Yachts» και ο «Ήχος».

Το 2000 η εταιρεία του (Εκδόσεις Λυμπέρη Α.Ε.) εισήλθε στο Χρηματιστήριο Αθηνών, ενώ το 50% της εταιρείας που εξέδιδε το «Αθηνόραμα» πέρασε στα χέρια του.

Προσωπική ζωή και θάνατος
Ήταν παντρεμένος με την Έλενα Μακρή-Λυμπέρη, με την οποία απέκτησαν τρία παιδιά: τη Φιλίππα, τον Αλέξανδρο και τον Αριστοτέλη. Είχε επίσης μια κόρη, την Ιόλη, από προηγούμενη σχέση του.

Πέθανε στις 24 Νοεμβρίου 2024, σε ηλικία 70 ετών, από καρκίνο, αφήνοντας πίσω του μια κληρονομιά από περισσότερα από 50 περιοδικά και μια παρακαταθήκη ποιότητας και καινοτομίας στον ελληνικό τύπο.

Οικονομική κατάρρευση
Η οικονομική κρίση επηρέασε βαθιά τον εκδοτικό τομέα. Το 2012 οι Εκδόσεις Λυμπέρη Α.Ε. τέθηκαν σε πτώχευση, με τα περιοδικά του να περνούν σε άλλες εταιρείες. Παρά την πτώση, ο Αντώνης Λυμπέρης παρέμεινε μια εμβληματική μορφή που σημάδεψε την εκδοτική ιστορία της χώρας.

Παραπομπές

Κατηγορία:Έλληνες εκδότες